Foto’s: Pta-ampswoning verkoopFoto: Facebook. Die ampswoning van Pretoria se burgemeester is Donderdag op ŉ veiling verkoop. Dié huis is vir R5,1 miljoen verkoop. Die reserweprys vir dié herehuis was R4,8 miljoen. Die DA-beheerde administrasie, onder leiding van burgemeester Solly Msimanga, het op 28 September vanjaar tydens ŉ raadsvergadering ten gunste daarvan gestem om die burgemeesterswoning in Muckleneuk te verkoop en die geld te gebruik om basiese munisipale dienste te verbeter en meer huise vir armes te bou. Msimanga het Donderdag in sy toespraak voor die veiling gesê die geld sal genoeg wees om sowat 52 RDP-huise te kan bou en dienste te verskaf. Die veiling is deur The High Street Auctions Co. waargeneem en het in Hyde Park, Johannesburg, plaasgevind. Nadat die DA verlede jaar beheer van die metro oorgeneem het, het die nuwe administrasie met gesprekke begin om die huis te verkoop. Volgens die DA het die mees onlangse waardasie van die eiendom aangedui dat die huis vir ŉ minimum van R5 miljoen verkoop kan word. Dit is ten spyte daarvan dat die vorige ANC-administrasie R12 miljoen bestee het om die huis op te knap. Die huis by St. Patricksweg 135 spog met vyf slaapkamers met twee en suite-badkamers, nog twee aparte volbadkamers, twee aparte gastetoilette, ŉ ingangsportaal, eetkamer, sitkamer, woonkamer, gesinsvertrek, ŉ ten volle toegeruste kombuis met ŉ opwaskamer en spens. Daar is ook ŉ studeerkamer op die grondverdieping en twee buitekamers vir personeel. “Ek bedank die suksesvolle bieër omdat hy ons gehelp het om die mense van Tshwane te help deur hierdie eiendom van ons hande af te neem sodat ons op ons kernbesigheid kan fokus – om mense te help om ŉ beter lewe met waardigheid te leef,” het Msimanga gesê nadat die huis verkoop is.